Ibandla leZanu PF Licwayisisa Udlakela Oluqhamuke koBulawayo
Abalimeleyo babalisa umgcinisihlalo wabatsha, uNkosazana Anna Mokgokhloa lomgicinisihlalo wsigaba se Bulawayo Central District, uMnu. Magura Charumbira, ogwazwe ngengqamu.
WASHINGTON DC — Ibandla le Zanu PF lithi lizacwayisisa udlakela oluqhamuke ngeSonto koBulawayo emawofisini ebandla, iDavis Hall, lapho okulimele khona enye inkokheli yalelibandla. Isikhulumeli salelibandla, uMnu. Simon Khaya Moyo, uthe ibandla leZanu PF lifuna ukudingisisa isisusa saloludlakela andubana litsho ukuthi lizathatha nyathelo bani. Kodwa okumgceke yikuthi lelibandla liphakathi kokudonselana amandla kwamaxuku amabili abizwa ngokuthi yi-Team Lacoste leGeneration 40 (G40) Abalimeleyo babalisa umgcinisihlalo wabatsha, uNkosazana Anna Mokgokhloa, lomgicinisihlalo wesigaba se Bulawayo Central District, uMnu. Magura Charumbira, ogwazwe ngengqamu. Udlakela lolu lubikwa luqhamuke ngemva kokuba ixuku elifuna unobhala oqoqa inhlelo zebandla, uMnu. Savior Kasukuwere, othiwa ukuxuku le G-40, lingene ngodlekela emhlanangweni okade ukhokhelwa ngumgcinisihlalo webandla egabeni seBulawayo, uMnu. Dennis Ndlovu, besithi kawukho emthethweni. "So abantu laba bazonda ... they teamed up yesterday bangitshaya bebanengi bangigwaza ngengqamu," kutsho uCharumbira. Lokhu kwenzakale ngemva kokuba abasakhulayo labalwa impi yenkululeko bevimbe abakade bephakhahi kwewofisi bechathamele abaphakathi okwamahola ayisithupha. Amapholisa akhangelane lezomvukelo abiziwe kuleyondawo kodwa abikwa engenzanga lutho. Lumhlangano ochithwe ngabasekeli bebandla ubikwa ububizwe ngumsekeli kamongameli, uMnu. Phelekezela Mphoko, obekhangelelwe ukungena emhlanganweni laye kodwa kasayanga. Lokhu sikudaba lunye, abalwa impi yenkululeko sebehlukene imbono phezu kokuthi uMnu. Savior Kasukuwere axotshwe kubandla le Zanu PF kumbe hatshi. Lokhu kube sobala kudlakela olwenzakale emawofisini ebandla leZanu PF koBulawayo. Sixoxe loMnu. Mutsho Ndlovu, omunye wabalwa impi yenkululeko, othi abenza udlame kabazwisisi ukuthi uKasukuwere usebenzele ibandla kabuhlungu. "Indlela engingakuthatha ngayo yikuthi imbono iyehlukana kwesinye isikhathi kodwa ngokunanzelela kwami nxa ngikhangela ngelihlo elibanzi lami ngingathi kwesinye isikhathi omunye angakuthi bekuyi misunderstanding," kutsho uNdlovu.